Simon Hjalmarsson

**Mats Simon Hjalmarsson** (s. 1. helmikuuta 1989 Värnamo, Ruotsi) on ruotsalainen jääkiekkoilija. Hän on pelipaikaltaan vasen laitahyökkääjä. Hjalmarsson on voittanut Ruotsin maajoukkueessa myös maailmanmestaruuden vuonna 2013 ja MM-pronssia vuonna 2014. Hän johtaa kauden 2025–2026 Vaasan Sportin SM-liigahistorian runkosarjan syöttöpörssiä ja on pistepörssissä toisena tehtyään yhteensä 194 ottelussa 130 syöttöpistettä ja 171 tehopistettä. 

## Ura
### Seuraura
#### Juniorivuodet ja ensimmäiset miesten pelit HockeyAllsvenskanissa
Hjalmarsson on Gislaveds SK:n kasvatti. Hän siirtyi sieltä 16-vuotiaana kaudeksi 2005–2006 Frölundaan, jonka J20-joukkuetta Hjalmarsson edusti suurimmaksi osaksi kautta. Hän voitti siellä J20 SuperElitin hopeaa keväällä 2006. Kaudella 2006–2007 Hjalmarsson voitti tehoilla 31+23=54 koko sarjan maalipörssin ja sijoittui pistepörssissä kolmanneksi. Hän voitti J20 SuperElitin mestaruuden keväällä 2007 ja vahvisti myös Frölundan J18-joukkuetta, joka voitti J18 Allsvenskanin hopeaa. Hjalmarsson debytoi samalla kaudella myös miesten peleissä pelaamalla kaksi ottelua lainalla Ruotsin I-divisioonaa kasvattajaseurassaan Gislaveds SK:ssa. 

St. Louis Blues varasi Hjalmarssonin toisella kierroksella 39. pelaajana . Kaudella 2007–2008 hän sijoittui tehoilla 16+30=46 J20 SuperElitin pistepörssissä kahdeksanneksi. Hjalmarsson voitti koko kevään 2008 pudotuspelien piste- ja syöttöpörssin tehoilla 3+9=12. Hän voitti kauden päätteeksi J20 SuperElitin mestaruuden. Miesten pelejä Hjalmarsson pelasi kauden aikana kymmenen ottelun verran HockeyAllsvenskanin Boråsissa sekä uransa ensimmäisen ja kauden ainoaksi jääneen Elitserien-ottelunsa Frölundassa 4. maaliskuuta 2008 vieraissa Modoa vastaan. Hänet merkittiin Frölundan 13. hyökkääjäksi. Hjalmarsson sai ottelussa jääaikaa 3.05 minuuttia ja hän sai myös yhden kahden minuutin jäähyn koukkaamisesta. Kauden 2008–2009 Hjalmarsson pelasi lähes kokonaan Boråsissa, jonka sisäisen piste-, maali- ja syöttöpörssin hän voitti tehoilla 14+19=33. Hän vahvisti myös Frölundan J20-joukkuetta kevätkaudella 2009. KHL-seura Sibir Novosibirsk varasi Hjalmarssonin kolmannella kierroksella 51. pelaajana kesällä .

#### Läpimurto SHL:ään
Toukokuussa 2009 Hjalmarsson solmi kaksivuotisen sopimuksen Röglen kanssa. Hän pelasi tulokaskautensa Elitserienissä ja teki 53 runkosarjaottelussa tehot 11+9=20. Hjalmarsson oli Röglen kolmanneksi paras maalintekijä Mattias Sjögrenin ja Jeremy Collitonin kanssa. Hänen Elitserien-uran avausmaali syntyi 14. marraskuuta 2009 vieraissa Frölundan Johan Holmqvistin taakse. Joukkue ajautui keväällä 2010 karsintasarjaan, jossa Hjalmarsson jakoi tehoilla 4+5=9 Röglen sisäisen pistepörssin voiton Mario Kempen ja Mattias Sjögrenin kanssa. Kauden päätteeksi Rögle putosi kuitenkin HockeyAllsvenskaniin, mutta Hjalmarsson jatkoi Elitserien-uraansa Luulajassa, jonka kanssa hän teki kaksivuotisen sopimuksen huhtikuussa 2010.

Kaudella 2010–2011 Hjalmarsson jakoi Luulajan sisäisen syöttöpörssin voiton Pär Arlbrandtin ja Janne Niinimaan kanssa. Kaudella 2011–2012 hän oli tehoilla 19+17=36 joukkueen paras maalintekijä ja toiseksi paras pistemies Niklas Olaussonin jälkeen. Hjalmarsson sijoittui Elitserienin maalipörssissä kahdeksanneksi. Kaudeksi 2012–2013 hän siirtyi kaksivuotisella sopimuksella Linköpingin riveihin.

#### NHL-sopimus Columbus Blue Jacketsiin ja siirtyminen KHL:ään
Kesäkuussa 2014 Hjalmarsson teki vapaana agenttina vuoden mittaisen NHL-tulokassopimuksen Columbus Blue Jacketsin kanssa. Hän osallistui seuran harjoitusleirille, mutta Hjalmarsson ei saanut paikkaa joukkueesta ja hänet lähettiin seuran farmijoukkueeseen. Hjalmarssonia ei kuitenkaan kiinnostanut pelata AHL:ssä, joten hän purki sopimuksensa Blue Jacketsin kanssa. Lokakuussa Sibir Novosibirsk kauppasi Hjalmarssonin KHL-oikeudet TsSKA Moskovalle, jonka kanssa hän teki kaksivuotisen sopimuksen saman kuun lopulla.

#### Paluu Frölundaan
Hjalmarsson palasi kaudeksi 2016–2017 kaksivuotisella sopimuksella kotimaahansa Frölundan riveihin. Hän voitti kauden aikana Mestarien liigan mestaruuden. Toukokuussa 2017 TsSKA Moskova kauppasi Hjalmarssonin KHL-oikeudet Neftehimik Nižnekamskiin vaihdossa puolustaja Dmitri Ogurtsoviin. Hän jatkoi kaudella 2017–2018 kuitenkin Frölundassa, jonka varakapteeniksi Hjalmarsson nimettiin. Hän oli joukkueen kolmanneksi paras pistemies tehoilla 8+23=31. Marraskuussa 2017 Hjalmarsson teki Frölundan kanssa kolmivuotisen jatkosopimuksen. Kaudella 2018–2019 hän oli tehoilla 15+18=33 joukkueen paras maalintekijä ja toiseksi paras pistemies Ryan Laschin jälkeen. Hjalmarsson voitti sekä Ruotsin-mestaruuden että CHL:n mestaruuden.

Kaudella 2019–2020 Hjalmarsson oli tehoilla 16+20=36 Frölundan toiseksi paras pistemies Ryan Laschin jälkeen. Hän voitti kuudella osumallaan koko SHL:n ylivoimamaalipörssin. Hjalmarsson voitti kauden aikana myös Mestarien liigan mestaruuden.

#### ICEHL:n kautta Vaasan Sportiin
Hjalmarsson siirtyi kaudeksi 2021–2022 vuoden mittaisella sopimuksella monikansallisen ICE Hockey Leaguen itävaltalaisjoukkue Graz 99ersiin. Joukkuetta valmensi hänelle Frölundan organisaatiosta hänen J20-vuosiltaan tuttu Jens Gustafsson. Hjalmarsson voitti 99ersin sisäisen piste- ja syöttöpörssin tehoilla 8+31=39. Kaudeksi 2022–2023 hän siirtyi vuoden mittaisella sopimuksella Vaasan Sportiin. Joulukuussa 2022 Hjalmarsson teki seuran kanssa kaksivuotisen jatkosopimuksen. Hjalmarsson johti Sportin sisäistä pistepörssiä tehoilla 12+30=42, joilla hän oli koko SM-liigan pistepörssissä kuudentena, kunnes päivää ennen siirtotakarajaa seura lainasi hänet loppukaudeksi kotimaahansa Hjalmarssonille tuttuun Rögle SHL-joukkueeseen. Sport oli jäämässä pudotuspelien ulkopuolella ja halusi turvata lainalla taloutensa.

Kaudeksi 2023–2024 Hjalmarsson nimettiin Sportin varakapteeniksi. Hänet valittiin SM-liigan lokakuun kuukauden pelaajaksi. Hjalmarsson voitti Sportin sisäisen piste- ja syöttöpörssin tehoilla 14+27=41. Helmikuussa 2024 hän joutui kuudeksi viikoksi runkosarjan loppuun asti sivuun loukkaannuttuaan laukausta blokatessa.

Hjalmarsson oli kaudella 2024–2025 Sportin paras syöttäjä ja toiseksi paras pistemies Atro Leppäsen jälkeen tehtyään 60 runkosarjaottelussa tehot 12+48=60.  Hän jakoi koko SM-liigan pistepörssin kolmannen sijan KalPan Patrick Curryn kanssa edellään vain Leppänen ja Kärppien Michal Kovařčík. Hjalmarsson teki myös Sportin liigahistorian yhden kauden syöttöennätyksen, joka oli aiemmin Antti Kalaputaan (34 syöttöpistettä kaudella 2018–2019) hallussa. Kalaputaan tilastossa ohitti myös Atro Leppänen (42 syöttöpistettä). 23. helmikuuta Hjalmarsson nousi myös Sportin liigahistorian toiseksi tehokkaimmaksi pelaajaksi ja tehokkaimmaksi hyökkääjäksi yhdellä kaudella, kun hän ohitti kauden 48. tehopisteellään tilastossa Charles Bertrandin (47 tehopistettä kaudella 2014–2015). Hjalmarsson nousi myös seuran SM-liigahistorian syöttöpörssin kärkeen, kun hän ohitti kauden 80. syöttöpisteellään tilastossa Olavi Vauhkosen. Hjalmarsson jäi kauden päätteeksi myös vain kahden tehopisteen päähän Vauhkosen hallussa olevasta Sportin liigahistorian kaikkien aikojen piste-ennätyksestä (145 tehopistettä). Hän voitti myös Sportin sisäisen tehotilaston lukemalla +16. Helmikuussa 2025 Hjalmarsson teki seuran kanssa vuoden mittaisen jatkosopimuksen.

Kevään 2025 pudotuspelien ensimmäisen kierroksen ensimmäisessä ottelussa 18. maaliskuuta 2025 vieraissa KooKoota vastaan Hjalmarsson teki Sportin pudotuspelihistorian ensimmäisen voittomaalin, kun joukkue voitti ottelun lukemin 3–1. Hän sai ottelussa myös kakkossyöttöpisteen Cole Fonstadin tekemään ylivoimamaaliin. Hjalmarsson oli loukkaantumisen vuoksi sivussa Rauman Lukkoa vastaan pelattujen puolivälierien kaksi ensimmäistä ottelua. Hän palasi kaukaloihin ottelusarjan kolmanteen otteluun 31. maaliskuuta 2025. Hjalmarssonin kausi päättyi kuitenkin ottelun ensimmäiseen erään, kun hän sai ottelurangaistuksen huidottuaan Nuutti Viitasaloa käsille. Hjalmarsson asetettiin tilanteesta kahden ottelun pelikieltoon. Kaudella 2025–2026 hän voitti tehoilla 3+25=28 runkosarjassa viimeiseksi sijoittuneen Sportin sisäisen piste- ja syöttöpörssin tehoilla 3+25=28. Hjalmarssonin kausi päättyi loukkaantumisen vuoksi jo helmikuussa 2026, mutta Sport juhlisti hänen ja Sebastian Stålbergin aikaa seurassa runkosarjan päätöskierroksella.

### Maajoukkueura

#### Juniorimaajoukkueet
Hjalmarsson pelasi alle 18-vuotiaiden Ivan Hlinkan muistoturnauksessa vuonna 2006. Hän pelasi myös alle 18-vuotiaiden MM-kilpailuissa vuonna 2007 voittaen pronssia. Hjalmarsson voitti Ruotsin sisäisen piste- ja syöttöpörssin tehoilla 4+5=9 sekä sisäisen tehotilaston lukemalla +8. Hänet valittiin Venäjää vastaan pelatun välieräottelun päätteeksi joukkueensa ottelun parhaaksi pelaajaksi.

Hjalmarsson pelasi myös alle 20-vuotiaiden MM-kilpailuissa vuonna 2009 voittaen hopeaa. Hän oli neljällä osumallaan Ruotsin toiseksi paras maalintekijä Mikael Backlundin jälkeen.

#### A-maajoukkue
Hjalmarsson edusti Ruotsia MM-kilpailuissa vuosina 2013, 2014 ja 2015, joista vuoden 2013 turnaus päättyi maailmanmestaruuteen ja vuoden 2014 turnaus pronssiin. Ensimmäisessä turnauksessa hänet valittiin sekä Kanadaa että Sloveniaa vastaan pelatun alkulohkon ottelun päätteeksi Ruotsin ottelun parhaaksi pelaajaksi. Yhteensä Hjalmarsson on pelannut 67 A-maaottelua tehopistein 8+10=18. Hän teki A-maajoukkuedebyyttinsä LG Hockey Gamesissa 11. helmikuuta 2011 Tukholman Globenissa Tšekkiä vastaan. Hjalmarsson kuului Ruotsin EHT-joukkueen kapteenistoon kaudella 2013–2014.

## Muuta
Myös Hjalmarssonin isoveljet Erik ja Gustav ovat pelanneet jääkiekkoa ammattilaisina. Erik Hjalmarsson pelasi omalla urallaan hyökkääjänä Norjan, Tanskan, Britannian ja Ranskan pääsarjatasoilla sekä Ruotsin alemmissa sarjoissa. Gustav Hjalmarsson pelasi puolestaan hyökkääjänä 85 SHL-ottelua Växjö Lakersissa.

## Tilastot

## Lähteet
*
*
*

### Viitteet